paragraph_text: Perla (srednjoeng. Perle, eng. Pearl), alegorična elegijska poema na srednjoengleskome jeziku iz kasnoga XIV. st. nepoznatoga pjesnika. Pisana je na sjeverozapadnome međuzemskome narječju srednjoengleskoga jezika i jedno je od najvažnijih očuvanih djela na toj inačici engleskoga jezika. Prvi put je otisnuta 1884. godine iz jedinoga očuvanoga primjerka, koji je isprva bio dio znamenite zbirke rukopisa Roberta Cottona, a danas se čuva u Britanskoj knjižnici. U istomu rukopisu zapisane su još tri pjesme (Sir Gawain i Zeleni vitez, Strpljivost i Čistoća), a svima četirima pripisuje se isto autorstvo.